1 Petrus 3:19 Ons het gesien dat die Here Jesus by Sy hemelvaart deur die gebied van die bose geeste na die hemel gegaan het. Hy het gewys dat Hy die Koning is en dat die hel, dat die doderyk Hom niks meer kan maak nie. Hy is die Oorwinnaar.
Nou lyk dit dikwels dat net moeite en verdriet die toekoms bepaal. Nogtans lyk dit so maar is dit nie so nie. Toe die Here jesus van die aarde na die hemel gegaan het, het dit gelyk asof die Here Jesus nie meer bestaan nie. Toe kom die engele vertel dat die Here Jesus regtig in die hemel is en vanuit die hemel regeer. Juis in ons verdriet, juis as ons so baie ellende op hierdie wêreld sien, mag ons weet dat Christus deur al die ellende heen die wêreld na die wonderlike toekoms van die nuwe hemele en aarde lei. Hy is die Koning wat daarvoor sorg dat wie Hom volg, weet dat vir jou die ellende nie ewig daar sal wees nie. Jy leef dan in die sekerheid dat die duiwel en die hel jou nie by die wonderlike toekoms kan weghou nie.